Nog ses liggame gevind ná Thaise oorlogskip omslaanDie HTMS Sukhothai het Sondagaand laat omgeslaan terwyl dit die Golf van Thailand gepatrolleer het. (Foto: Twitter) Nog ses liggame is uit die see gehaal nadat ŉ Thaise oorlogskip Sondagaand tydens ŉ storm omgeslaan het. Die HTMS Sukhothai het Sondagaand laat omgeslaan terwyl die vaartuig die Golf van Thailand gepatrolleer het. Die voorval het sowat 37 km van die land se suidoostelike kus plaasgevind. Tydens ŉ massiewe reddingsoperasie is sowat 76 mense reeds uit die see gered. Altesaam 17 lede van die 105 bemanningslede word steeds vermis. “Ons het vandag altesaam ses liggame in die see gevind,” het die vloot in ŉ verklaring gesê. Daar is voorlopige bewyse dat die liggame wat Saterdag gevind is dié van die Sukhothai se bemanning is, hoewel die finale bevestiging aan DNS-toetse onderhewig is. Ses ander liggame wat die afgelope week uit die see gehaal is, is as Sukhothai-bemanningslede geïdentifiseer. Helikopters, onbemande verkenningsvliegtuie en oorlogskepe het die afgelope week die see gefynkam in die hoop om oorlewendes te vind. Die soektog het ook die steun ontvang van verskeie plaaslike agentskappe, vrywilligers en die private sektor, het die vloot gesê. Admiraal Chonlathis Navanugraha het Dinsdag die voorval as “een van die grootste tragedies” in die vloot se geskiedenis beskryf. Maroela Media het vroeër berig die vaartuig – ŉ korvet, een van die kleinste militêre oorlogskepe – het in die moeilikheid beland nadat sy elektroniese stelsel beskadig is. Die HTMS Sukhothai is in 1987 in gebruik geneem en in die VSA gebou deur die nou ontbinde Tacoma Boatbuilding Company.